Lausunto hallituksen esityksestä laiksi kuntien velvoitteiden ja ohjauksen vähentämisestä ja monialaisten toimintamallien tukemista koskevista kokeiluista

563/00/2014

Khall § 111
Valmistelija: palvelujohtaja Kristiina Pihlajamäki, puh. 040 1690 205, etunimi.sukunimi@savitaipale.fi

Valtiovarainministeriö pyytää lausuntoa hallituksen esityksestä laiksi kuntien velvoitteiden ja ohjauksen vähentämisestä ja monialaisten toimintamallien tukemista koskevista kokeiluista 24.7.2014 mennessä. Etelä-Karjalan kuntien johtavat viranhaltijat ovat sopineet yhteisestä lakiluonnoslausunnon valmistelusta juhannuksen jälkeen.

Hallituksen maaliskuussa 2013 tekemän kehyspäätöksen mukaan kuntien velvoitteiden vähentämisen toimintaohjelman tueksi käynnistetään vuoden 2014 alusta paikallisia kokeiluja. Paikallisissa kuntakokeiluissa ministeriöt ja kunnat sopivat yhdessä palveluja koskeva tavoitteet. Tarkoitus on kokeilla sellaisia säädösmuutoksia ja muita toimenpiteitä, joiden avulla kunnat voisivat poikkihallinnollisesti kehittää palvelurakennettaan ja palveluprosesseja, sekä säästää kustannuksiaan kokeilun piirissä olevista kunnille asetetuista velvoitteista riippumatta ja lainsäädännön mukaisesta palvelujen tavoitellusta vaikuttavuudesta tinkimättä.

Lappeenranta-Imatran kaupunkiseudun kuntajohtajista koostuva seututyövaliokunta päätti maakunnallisen kokeiluhakemuksen tekemisestä nuorisotakuun toteuttamisesta sekä toimeentulotuen perusosan maksamisen siirtämisestä KELA:lle. Kokeiluhakemukset valmisteltiin yhteistyössä Eksoten kanssa ja muodollisina hakijoina toimivat Lappeenrannan ja Imatran kaupungit.

Valtiovarainministeriössä 9.5.2014 käytyjen neuvottelujen tuloksena nuorisotakuun toteuttamiseen liittyvä kokeiluhakemus hyväksyttiin. Lisäksi Etelä-Karjalan kunnille tarjottiin mahdollisuutta liittyä myös Hyvinvoinnin integroidun toimintamallin kokeiluun. Toimeentulotuen maksatuksen siirtäminen KELA:lle ei ole enää kokeilukelpoinen, koska lainsäädäntöä ollaan tältä osin muuttamassa vuoden 2015 alusta lukien.

Kokeilujen keskeisimpänä tavoitteena on yhdistää eri lainsäädännön alaisten asiakaskohtaisten palvelu-, hoito- ja kuntoutussuunnitelmien laadinta ja toteutus, joilloin asiakkaan palveluprosessit yksinkertaistuvat ja asiakkaan palvelujen saanti helpottuu ja nopeutuu.

Merkittävää hyötyä kokeiluun osallistumisesta odotetaan lasten ja nuorten kasvun ja kehityksen tukemisessa, nuorten syrjäytymisen ehkäisyssä sekä vaikeasti työllistettävien henkilöiden saamisessa toimenpiteiden piiriin.

Kokeilun keskeisenä työkaluna on eri viranomaisten rekisterissä olevien tietojen kokoamisen helpottaminen. Tältä osin tarvitaan lainsäädännön muutosta, jotta voidaan ohittaa erityislainsäädännössä olevia määräyksiä salassapidosta ja tietosuojasta.

Lakiehdotuksessa todetaan mm, että kunnan virasto tai toimintayksikkö vastaa suunnitelmien yhdistämiskokeilusta ja toimii yhdistettyjen tietojen rekisterinpitäjänä. Hyvinvoinnin integroidun toimintamallin kokeilussa ja nuorisotakuuta koskevassa kokeilussa voi olla eri vastuuyksikkö.

Kokeilua on tarkoitus ensisijassa toteuttaa Lappeenrannan kaupungin osalta, mutta kokeilun onnistumisen kannalta on tärkeää, että noudatettavaksi sovittuja käytäntöjä voidaan soveltaa myös muissa Etelä-Karjalan kunnissa, koska maakunnallinen yhteistyö toteutuu Eksoten ja TYPin kautta.

Lappeenrannan kaupunki allekirjoittaa kokeilusopimuksen muiden Eksote -kuntien puolesta. Tämä edellyttää myös muiden kuntien suostumuksen.

Ehdotus:	Esittelijä kunnanjohtaja Tapio Iso-Mustajärvi

Kunnanhallitus päättää valtuuttaa Lappeenrannan kaupungin sopimaan ja allekirjoittamaan sopimuksen kuntakokeilujen toteuttamisesta ja antaa esittelijälle valtuudet antaa kunnan puolesta lausunto kokeilulakiluonnoksesta määräajan kuluessa kuntien yhteisen valmistelun pohjalta.  

Päätämme osallistua hyvinvointipalvelujen integraatiota sekä nuorisotakuuta koskeviin kokeiluihin.

Päätös:	Hyväksyttiin yksimielisesti.

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Savitaipaleella 13.8.2014

	Saara Muhonen
	arkistosihteeri